峽中重九以菊有黄華分韻得菊字
作者：李流謙
朝代：宋

paragraphs: 江湖浪走嗟碌碌，往往佳時忘記錄。
今朝峽裏作重陽，節物雖同感殊俗。
終日懸憂湍瀨間，何人爲唱黄花曲。
尚喜樽罍餘舊醅，不然何以慰蕭索。
每思在家天氣好，一甕床頭撥寒綠。
欲熟未熟喚客飲，婦駡兒嘲醉不答。
只今那能問甜澀，况是名樽難重得。
晚行江干見籬落，小雨霏霏冒叢菊。
若從主人覓數枝，金英未吐心亦足。
歸插銅缾對清酌，營度肴蔬選橙栗。
茱萸在手花在頭，起舞狂歌忘爲客。
人情一種無貴賤，餘瀝猶能到僮僕。
淵明固是羲皇人，腰不可折带難束。
白衣大自勝督郵，千古因渠重斯節。
我行四方亦何事，此腹能須幾圭撮。
並頭鷄鶩不自厭，仰首高飛愧鴻鵠。
酒闌獨誦歸來章，醉面如頳背如沃。